वैसे 1998 में जब गूगल ने जन्म लिया था तो शायद ही किसी ने सोचा हो कि अगले 16 साल में ही वह इस दर्जे तक पहुंच जाएगा. उन दिनों नए-नए सुर्खियों में आए इंटरनेट जगत में याहूडॉटकॉम का बोलबाला था. याहू या अमेरिका ऑनलाइन जैसी चर्चित वेबसाइटें मुख्य तौर पर कांटेंट यानी खबरों और जानकारियों पर केंद्रित थीं. गूगल ने दूसरा तरीका अपनाया. वह इन जानकारियों तक जाने का जरिया बन गया. अब इंटरनेट पर किसी व्यक्ति का पहला कदम वह था. किसी को भी ढेरों बुकमार्क जमा करने या बार-बार अलग-अलग साइटों का नाम टाइप करने की जरूरत नहीं थी. सब कुछ एक ही जगह मौजूद था जिस तक पहुंचना बस एक क्लिक का खेल था. इंटरनेट के अपार विस्तार के साथ गूगल की ताकत भी असाधारण रूप से बढ़ती चली गई.